Shenzhen

Ang Shenzhen (, Mandarin: ) ay isang pangunahing lungsod sa lalawigan ng Guangdong, Tsina; bahagi ito ng megalopolis na Delta ng Ilog Perlas, at hinahangganan ng Hong Kong sa timog, Huizhou sa hilagang-silangan, at Dongguan sa hilagang-kanluran. Hawak nito ang katayuang sub-probinsiyal, na may mga kapangyarihang bahagyang mas-mababa sa kapangyarihan ng lalawigan.

Opisyal na naging lungsod ang Shenzhen, na halos sumusunod sa mga hangganang pampangasiwaan ng Kondado ng Bao'an County, noong 1979. Hinango ang pangalan nito mula sa dating bayang kondado kung saang ang estasyong daambakal nito ay ang huling lugar ng hinto sa bahaging kalupaan ng daambakal sa pagitan ng Canton at Kowloon. Noong 1980, itinatag ang Shenzhen bilang kauna-unahang special economic zone ng Tsina. Ang nakarehistrong populasyon ng Shenzhen noong 2017 ay nasa humigit-kumulang 12,905,000 katao. Ngunit tinataya ng pampook na kapulisan at mga awtoridad na nasa humigit-kumulang 20 milyong katao ang tunay na populasyon, dahil sa malaking mga populasyon ng pansamantalang mga naninirahan, hindi nakarehistradong mga nandayuhang gumagala (floating migrants), pana-panahong mga naninirahan, mga mananakay, bumibisita, gayon din ang iba pang mga pansamantalang naninirahan. Isa ang Shenzhen sa pinakamabilis na lumalagong mga lungsod sa mundo noong dekada-1990 at dekada-2000, at pumapangalawa ito sa talaan ng Lonely Planet na sampung nangungunang mga lungsod para bisitahin.

Ang porma ng lungsod ng Shenzhen ay bunga ng masiglang ekonomiya - na naging posible ng mabilis na dayuhang pamumuhunan kasunod ng pagtatatag ng patakaran ng "reporma at pagbubukas" noong 1979. Ang lungsod ay isang pangunahing pusod ng pandaigdigang teknolohiya na binansagan ng midya bilang susunod na Silicon Valley.

Tahanan ang Shenzhen ng Pamilihang Sapi ng Shenzhen gayon din ng mga punong tanggapan ng mga kompanyang multinasyonal tulad ng JXD, Vanke, Hytera, CIMC, SF Express, Shenzhen Airlines, Nepstar, Hasee, Ping An Bank, Ping An Insurance, China Merchants Bank, Tencent, ZTE, Huawei, DJI at BYD. Nasa ika-14 na puwesto ang Shenzhen sa 2019 Global Financial Centres Index. Mayroon itong isa sa pinaka-abalang mga daungang lagayan (container ports) sa mundo.

Talababa

Talasanggunian

Mga pamayanan sa Tsina